РЕШЕНИЕ НА КОМИСИЯТА
от 18 декември 2007 година
за одобряване на националната програма за контрол на салмонелата при птици за разплод от вида Gallus gallus, представена от Румъния
(нотифицирано под номер C(2007) 6354)
(само текстът на румънски език е автентичен)
(2007/874/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (1), и по-специално член 6, параграф 2 от него,
като има предвид, че:
(1)
Целта на Регламент (ЕО) № 2160/2003 е да гарантира, че са предприети подходящи и ефективни мерки за откриване и контрол на салмонела и други зоонозни агенти на всички съответни етапи от производството, преработката и разпространението, по-специално на равнище първично производство, с цел намаляване на разпространението им и на риска, който представляват за здравето на обществото.
(2)
С Регламент (ЕО) № 1003/2005 на Комисията от 30 юни 2005 г., за прилагане на Регламент (ЕО) № 2160/2003 по отношение на целта на Общността за намаляване на разпространението на някои салмонелни серотипове сред птичите стада от вида Gallus gallus и за изменение на Регламент (ЕО) № 2160/2003 (2) беше определена цел на Общността за намаляване на случаите на заболяване от всички салмонелни серотипове от значение за общественото здраве при стада от кокошки носачки от вида Gallus gallus на нивото на първичното производство.
(3)
За да бъде постигната целта на Общността, държавите-членки следва да установят национални програми за контрол на салмонелата при птици за разплод от вида Gallus gallus и да ги представят на Комисията в съответствие с Регламент (ЕО) № 2160/2003.
(4)
Румъния представи своята национална програма за контрол на салмонелата при птичи стада от кокошки носачки от вида Gallus gallus.
(5)
Беше установено, че програмата, представена от Румъния, отговаря на съответното ветеринарно законодателство на Общността, и в частност на Регламент (ЕО) № 2160/2003.
(6)
Следователно националната програма за контрол, представена от Румъния, следва да бъде одобрена.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Одобрява се националната програма за контрол на салмонелата при птичи стада от кокошки носачки от вида Gallus gallus, представена от Румъния.
Член 2
Настоящото решение се прилага от 1 януари 2008 година.
Член 3
Адресат на настоящото решение е Румъния.
Съставено в Брюксел на 18 декември 2007 година.